कैगा परमाणु बिजलीघर में बजा खतरे का अलार्म  
परमाणु संयंत्र आपरेटर ने कहा कि यूनिट तीन की नियमित जांच मई के पहले होनी थी। जांच के लिए संयंत्र को कुछ हफ्तों के लिए बंद किया जाना था।
कैगा बिजलीघर में एक परमाणु बिजली रिएक्टर को धुआं संबंधी अलार्म बजने के बाद बंद कर दिया गया।  परमाणु बिजली निगम ने एक बयान में कहा कि तीसरी यूनिट के नियंत्रण कक्ष में सुबह करीब साढ़े चार बजे अलार्म ने धुआं का संकेत दिया। इसके बाद 220 मेगावाट क्षमता वाले बिजली संयंत्र को बंद कर दिया गया।  स्टेशन निदेशक जेपी गुप्ता ने कहा कि संबंधित क्षेत्र की जांच में कोई गड़बड़ी नहीं मिली। लेकिन एहतियात बरतते हुए संयंत्र को बंद कर दिया गया।  परमाणु संयंत्र आपरेटर ने कहा कि यूनिट तीन की नियमित जांच मई के पहले होनी थी। जांच के लिए संयंत्र को कुछ हफ्तों के लिए बंद किया जाना था। निगम ने कहा कि समय का सदुपयोग करते हुए वह परीक्षण इसी समय कर लिया जाएगा।  बयान के अनुसार परीक्षणों के बाद यूनिट तीन को 17 अप्रैल तक चालू करने की योजना है।